اگلے پانچ سال گرم ترین ثابت ہوں گے، عالمی ادارے کی پیش گوئی
عالمی تنظیم برائے موسمیات نے کہا ہے کہ آئندہ پانچ برسوں کے لیے کی گئی سالانہ موسمی پیش گوئیوں کے مطابق اس بات کے 20 فی صد امکانات ہیں کہ عالمی درجۂ حرارت میں ہر سال کم از کم ایک اعشاریہ پانچ سیلسیس تک کا اضافہ ہو گا۔
ویب ڈیسک — 'پری انڈسٹریل' دور 1850 سے 1900 کے درمیانی عرصے کو کہا جاتا ہے جب دنیا میں صنعتی سرگرمیاں کا صحیح معنوں میں آغاز بھی نہیں ہوا تھا اور ان کے موسم اور درجۂ حرارت پر اثرات نہ ہونے کے برابر تھے۔ عالمی ادارے کے مطابق اگلے پانچ برسوں کے دوران مغربی یورپ میں مزید طوفان آئیں گے جب کہ سال 2020 میں جنوبی امریکہ، جنوبی افریقہ اور آسٹریلیا کے متعدد حصے زیادہ تر خشک موسم کی لپیٹ میں رہیں گے۔ عالمی ادارے نے پیش گوئی کی ہے کہ آئندہ پانچ برسوں کے دوران اس بات کے 20 فی صد امکانات ہیں کہ عالمی درجۂ حرارت کسی ایک سال کے دوران 'پری انڈسٹریل دور' کی اوسط سے کم از کم ایک اعشاریہ پانچ سینٹی گریڈ تک زیادہ ہو گا۔ 'ورلڈ میٹرولوجیکل آرگنائزیشن' اقوامِ متحدہ کی ایک ایجنسی ہے جس کے رکن ممالک کی تعداد 193 ہے۔ تنظیم کا دفتر جینیوا میں قائم ہے۔ عالمی ادارے کے مطابق گزشتہ پانچ برسوں کے دوران درجۂ حرارت میں واضح اضافہ ہوا ہے اور ریکارڈ کے اعتبار سے گزشتہ پانچ برس دنیا کے گرم ترین سال تھے۔ لیکن ادارے کے بقول 2020 سے 2024 تک کی پانچ سالہ مدت کے دوران درجۂ حرارت نئی بلندیوں تک جائے گا۔ تنظیم کے سیکریٹری جنرل پیٹیری تالاس کا کہنا ہے کہ چوں کہ کاربن ڈائی آکسائیڈ فضا میں دیر تک موجود رہتی ہے، اس لیے رواں سال کرونا وائرس کے سبب معاشی اور صنعتی سرگرمیاں بند ہونے کے باوجود عالمی درجۂ حرارت پر اس کے مثبت اثرات پڑنے کے امکانات نہیں ہیں۔ تنظیم کے مطابق زمین کا اوسط درجۂ حرارت 'پری انڈسٹریل' دور سے ایک سینٹی گریڈ بڑھ چکا ہے اور آئندہ پانچ برسوں کے دوران یہ ایک اعشاریہ پانچ سینٹی گریڈ تک پہنچ سکتا ہے۔